《青琳堂歌赠韩无我》
清代·宋祖昱

君不见周人掘鼠强称璞，郑贾来观本非玉。又不见宋人得石梧台巅，囊中什袭凡几年。

世间真伪宁有定，一经好事供流传。韩侯堂中有尺璧，太古精英绿沈色。

瑚琏比贵玉比贞，除是青琳总非匹。主人抱璧居此堂，文窗曲槛分周行。

坐揽图书挹清润，行看琴筑含辉光。堂中宾客俱回首，异事经时在人口。

自来贻赠重英瑶，长遣诗篇赋琼玖。闻道今皇御极年，欲穷山海蹑风烟。

试探河源遣都实，莫辞博望封张骞。汉代通侯有遗裔，凿空远作乘槎使。

织女黄姑定有无，蒟酱邛枝竞罗致。昆仑山头石气青，海波如乳翻春星。

层城十二此间是，雕镌白玉成山屏。屏风嵯峨高十丈，琪花瑶草纷相向。

蹑足犹临霄汉旁，置身已在风云上。俯视朝阳半岭余，金轮迸跃行空虚。

目迷五色灿沙砾，紫球金薤红砗磲。瑶光一颗偶然坠，化作琼瑶落尘内。

雅青水碧相荡摩，百尺琅玕误椎碎。一时拾掇悬马头，王母珍惜仙娥愁。

阆风奇宝难久閟，遥随使节来中州。镇日摩挲看不足，远胜流黄并结绿。

自探灵境到瑶池，不枉名山号群玉。韩侯爱宝兼好奇，致斋三日方携归。

国工袖手不敢凿，一朝径释旁人疑。登堂作记叙畴昔，持示名流诩难得。

入席衣沾积翠寒，卷帘帽点空青湿。宾朋满座酒满樽，绿萝丹荔环重门。

春山婉娈出几案，晴螺拂遍无纤痕。意气何妨共终古，肯使琳琅杂珷玞。

拟求仙术种蓝田，忆得灵根植元玄。吾闻往昔明盛时，白环远致流沙西。

遐方异物时入贡，或翻玉册函龙泥。圭璋特达期有用，岂合随人资玩弄。

抵鹊方同一叶轻，藉茅顿较千金重。韩侯妙鉴称入神，他年识者能传真。

好将赵氏连城价，问取荆山泣玉人。

作者简介：宋祖昱，字斌贻，号西洲，会稽人。诸生。有《西洲类稿》。